ธกส.เริ่มชิปการ์ด
ธ.ก.ส.คาดลูกค้าเกษตรกรแห่เปลี่ยนบัตรชิปการ์ด 5 แสนบัตร เล็งติดเครื่องอีดีซี ร้านค้าทางการเกษตร 3-4 หมื่นแห่งทั่วประเทศ
6 มิ.ย. 2559

ธ.ก.ส.คาดลูกค้าเกษตรกรแห่เปลี่ยนบัตรชิปการ์ด 5 แสนบัตร เล็งติดเครื่องอีดีซี ร้านค้าทางการเกษตร 3-4 หมื่นแห่งทั่วประเทศ
นายธนารัตน์ งามวลัยรัตน์ ผู้อำนวยการฝ่ายการตลาดดิจิทัล ธนาคารเพื่อการเกษตรและสหกรณ์การเกษตร หรือ ธ.ก.ส. เปิดเผยว่า ธ.ก.ส.คาดว่าในปี 2559 จะมีลูกค้าเข้ามาขอเปลี่ยนบัตรเอทีเอ็มจากแถบแม่เหล็กเป็นชิปการ์ด 3-5 แสนบัตร จากฐานลูกค้าที่ถือบัตรเอทีเอ็มทั้งหมดกว่า 5.7 ล้านบัตร มีตู้เอทีเอ็ม 2,201 ตู้ และตั้งเป้าหมายต้องมีเครื่องรับบัตร (อีดีซี) 3-5 หมื่นเครื่อง โดยจะใช้วิธีการประมูลซื้อรวมกับธนาคารแห่งอื่น เพื่อให้ได้ราคาที่ไม่สูงมากนัก
ทั้งนี้ ได้กำหนดกลุ่มลูกค้าที่จะมีเครื่องรับบัตรไว้บริการลูกค้า ธ.ก.ส.ใน 5 กลุ่ม ได้แก่ 1.ร้านค้าวัสดุอุปกรณ์ทางการเกษตร ปั๊มน้ำมัน 2.วิสาหกิจชุมชนที่มีผลิตภัณฑ์ทางการเกษตรออกมาขายนักท่องเที่ยว 3.ร้านค้าชุมชนที่ขายของในชุมชน 4.โครงการ 1 ตำบล 1 เอสเอ็มอี หรือเอสเอ็มอีการเกษตรที่มีการขายสินค้า หรือเป็นผู้ให้บริการทั่วไป และ 5.ร้านค้าในกรุงเทพฯ ปริมณฑล ที่มีการทำธุรกรรม หรือมีการขายสินค้าเกษตร
สำหรับ ธ.ก.ส.อยู่ระหว่างการหารือเรื่องการกำหนดค่าธรรมเนียมที่จะคิดกับร้านค้าที่ต้องการให้มีค่าธรรมเนียมที่ต่ำที่สุด ซึ่งค่าเฉลี่ยธนาคารพาณิชย์ทั่วไปจะอยู่ที่ 0.75-3% แล้วแต่ร้านค้า